17. ΝΟΜΟΘΕΤ. ΔΙΑΤΑΓΜΑ υπ’ αριθ. 1002 της 9/12 Οκτ. 1971 (ΦΕΚ Α΄ 198) Περί του τρόπου εκτελέσεως του προϋπολογισμού οικονομικού έτους 1971 των δυνάμει του Ν.Δ. 957/1971 καταργηθέντων Υπουργείων ή μεταφερθεισών Υπηρεσιών. Άρθρ.1.-1.Μέχρι πέρατος του τρέχοντος οικονομικού έτους, περιλαμβανομένης και της παρατάσεως αυτού, η εκτέλεσις του Κρατικού Προϋπολογισμού συνεχίζεται ως ούτος εκυρώθη, οι δε αρμόδιοι κατά περίπτωσιν Υπουργοί (κύριοι διατάκται) διαθέτουν τας πιστώσεις τας αναγεγραμμένας εν τω Προϋπολογισμώ των εξόδων των καταργηθέντων και υπαχθέντων δια του Ν.Δ. 957/1971 εις αυτούς Υπουργείων ή μεταφερθεισών Υπηρεσιών. 2.Αναληφθείσαι υποχρεώσεις, μέχρι της 25 ης  Αυγ. 1971 εξακολουθούν ισχύουσαι, τυχόν δε αναληφθείσαι τοιαύται εις βάρος των πιστώσεων του Προϋπολογισμού του καταργηθέντος Υπουργείου Βορείου Ελλάδος, εκκαθαρίζονται και εντέλλονται υπό της παρά τη Νομαρχία Θεσσαλονίκης Υπηρεσίας Δημοσίου Λογιστικού, κατόπιν μεταβιβάσεως εις τον αρμόδιον δευτερεύοντα διατάκτην των αναγκαιουσών πιστώσεων υπό των οικείων φορέων. 3.Τα κατά την 25ην Αυγ. 1971 αδιάθετα υπόλοιπα πιστώσεων του τέως Υπουργείου Βορείου Ελλάδος πλην των αφορώντων εις αποδοχάς, ανακαλούμενα, μεταφέρονται δι’ αποφάσεως του Υπουργού Οικονομικών εις τον Προϋπολογισμόν του Υπουργείου Εσωτερικών. 4.Τα χρηματικά εντάλματα και αι πράξεις αναλήψεως υποχρεώσεων φέρουν την ονομασίαν των οριζομένων δια του άρθρ. 15 του Ν.Δ. 957/1971 Υπουργείων και κάτωθεν ταύτης, εφ’ όσον συντρέχει περίπτωσις, την φράσιν «Προϋπολογισμός αρμοδιότητος τέως Υπουργείου : (η κατονομασία του καταργηθέντος Υπουργείου)». 5.Πιστώσεις, τυχόν αναγκαίαι δι’ αντιμετώπισιν δαπανών εκ της συστάσεως των νέων Υπουργείων, εγγράφονται εις τον προϋπολογισμόν του ιεραρχικώς πρώτου υπαγομένου εις την αρμοδιότητα αυτών, εκ των καταργουμένων Υπουργείων. Ειδικώς δι’ αντιμετώπισιν ομοίων δαπανών του Υπουργείου Πολιτισμού και Επιστημών εγγράφονται αι αναγκαιούσαι πιστώσεις εις ίδιον αυτού Προϋπολογισμόν. Άρθρ.2.-Η εκκαθάρισις και η εντολή πληρωμής των δαπανών των Υπουργείων ενεργείται υπό των αρμοδίων καθ’ ύλην Υπηρεσιών Εντελλομένων Εξόδων, ως αύται ελειτούργουν προ της ισχύος του Ν.Δ. 957/1971. Άρθρ.3.-Πάσα τυχόν αναγκαία λεπτομέρεια δια την εφαρμογήν του παρόντος ορίζεται δι’ αποφάσεως του Υπουργού των Οικονομικών. Άρθρ.4.-Η ισχύς του παρόντος άρχεται από της 25ης Αυγ. 1971. 